Tallinn keelas sotside valimisreklaami    Sotsiaaldemokraatidele  valimisreklaam, milles sotsid lubasid seista selle eest, et aastal 2009 saaks pealinnas sõita tasuta ühissõidukitega, ei saanud luba.    Opositsioonipartei pakutud trammile kavandatud tekst: Sotsiaaldemokraadid lubavad: tasuta ühistransport nelja aastaga! äratas kahtlust Trammi- ja Trollibussikoondise (TTK) haldusdirektoris Leonid Mihhailovis, kes pöördus esmaspäeval Tallinna ettevõtlusameti poole. Ameti juhataja Kairi Teniste allkirjaga äraütlev vastus valmis juba sama päeva õhtuks, kirjutab Eesti  Päevaleht.    Reklaam sellisel kujul on tallinlaste suhtes õiguslikust seisukohast eksitav, osutas Teniste reklaamiseaduse rikkumisele. Tema hinnangul seisneb eksitamine selles, et juba praegu on mitmele elanikegrupile (väikelapsed, pensionärid alates 65 aastast) ühistransport täiesti tasuta ning bussi- või trammipileti ostjad tasuvad vaid 40 protsenti oma sõidu maksumusest.    Ühegi töötava tallinlase jaoks ei saa teenus põhimõtteliselt kunagi olema tasuta  kui ka tallinlane ei peaks  iga kord maksma eraldi üksikpileti või perioodikaardi eest, kaetakse ühistranspordi kulud tema makstavast tulumaksust, toob Teniste välja kolmanda põhjuse.    Sotsid näevad valimislubaduse tsenseerimises mitmekordset poliitiliste huvide konflikti ja ebaausa konkurentsi soodustamist. Keeld tuli ajal, mil Keskerakond on tõstnud kõrgele sõnavabaduse kaitse loosungi. Lisaks on Mihhailov Keskerakonnaga seotud linnavolinik ja Teniste Res Publica poliitiku Ken Marti Vaheri elukaaslane.    Tallinnas on võimul tüübid, kes ise näitavad igal sammul ülbust seaduse mõtte vastu, olles linna plakateid täis kleepinud, ütles SDE aseesimees Eiki Nestor.    Linnavalitsuse selgitusi pidas ta naeruväärseks ja otsitud sõnadeväänamiseks. Selle teksti kirjutamiseks peab olema poliitik. Ka mina võin küsida, kus minu maasikad on, meenutas ta Reformierakonna maksulubadust.    ÄP